ming030890/wiki-yue-high-quality huggingface dataset:
時間管理

時間管理（粵音：si4 gaan3 gun2 lei5）係指一個人或者一個組織做計劃，諗自己要點樣運用時間：現實表明，一個人或者一個組織無時無刻都有多項工作要應付，又要面對好多令佢分心嘅事物；有唔少管理工作者都因此而思考，時間呢一樣有限嘅資源要點分配，先至能夠做嘢做得有效率。
時間管理做得妥善，可以達致優先處理晒啲工作、減低壓力，而且仲會提高成個人嘅生產力——識得做時間管理可以係一種重要嘅競爭優勢。要做好時間管理，人需要設定目標、制定時間表、防範分心同埋保持自律，確保所有重要嘅工作都能夠有效同準時噉完成。管理學同心理學嘅工作者仲設計咗唔少工具幫人做呢啲計劃，例如艾森豪威爾矩陣就講到靠重要度同緊急度嚟決定邊啲工作要優先處理。
啲人講親時間管理，好多時都係講工作場所裡便嘅唔同工作，例如講邊個 project 要處理咗先，又或者係响項目管理上同一個 project 唔同部份要點分配時間做。不過再廣泛啲講，時間管理技巧亦有助一個人打理佢人生有嘅時間——包括係應付工作、社交生活、屋企同嗜好等咁多唔同要求。

優先次序
睇埋：管理學同項目管理
要做時間管理，好多人都會首先諗自己嘅目標係乜。佢哋要問以下呢啲問題；
佢有咩長期、中期同短期目標要達到？
佢打算做嘅嘢當中，會唔會有一啲係可以放棄嘅？
佢會唔會嘥咗時間去做埋晒啲幫唔到佢達到目標嘅嘢？
等等。做時間管理，最基本嘅技巧係決定每一項工作有幾需要優先處理：舉個簡單例子，而家阿深嘅老細同佢講，叫佢今個禮拜要搞掂某份報告（工作 1），同時阿深個同事阿明就想佢幫手做些少分析，喺四個月內搞得掂嘅話，就會提升另外一個 project 嘅價值（工作 2）；一般認為，工作 1 明顯比較緊急，緊急啲就表示比較有需要優先處理咗佢。要決定一項工作有幾需要優先處理，一般都會考慮以下呢啲因素：
Deadline：愈係急住要交貨嘅工作，愈優先處理。
為咗邊個做嘅：愈係為老細做嘅工作，愈優先處理。
要花幾耐時間：好快搞得掂嘅工作，可以嗱嗱臨做咗佢先。要預測一件工作會花幾多時間，可以憑自己或者身邊嘅人嘅經驗。
要花幾多精神：好花精神嘅工作，可能會搞到自己做完之後就冇晒精神，嗰日餘下嘅時間無力再有效噉做其他嘅工作。
知道晒每件工作「要幾優先處理」，個人就可以寫返一個計劃或者時間表。可以想像類似以下噉：

四象限法
艾森豪威爾矩陣嗰四格
艾森豪威爾方法呢套方法，時間管理上成日會講。呢個諗頭據講係出自第 34 任美國總統艾森豪威爾嘅一句說話：
我手上嗰啲等住做嘅事務可以分兩類，緊急同重要，重要嘢永遠唔會緊急，緊急嘢唔會重要。
用艾森豪威爾嘅決策原則，手上嘅工作會按照重要度同緊急度呢兩個標準去評估，然後就可以放入去所謂嘅艾森豪威爾矩陣嗰度，個矩陣分四格：
象限 I：重要又緊急嘅嘢（十萬火急），例如要即刻處理嘅危機、deadline 就快到嘅工作... 等等，呢啲工作要即做。
象限 II：重要但唔緊急嘅嘢，例如必定要做但係離 deadline 好遠嘅工作，或者係計劃將來嘅進修；呢啲工作就要喺時間表或者日曆嗰度記低，提醒自己搞掂晒象限 I 嘅嘢之後就要去做。
象限 III：唔重要但緊急嘅嘢，例如好多會議都被指係屬於呢類；可以考慮委派第個人去做。
象限 IV：唔重要唔緊急嘅嘢，做唔做都冇乜所謂。
按照艾森豪威爾矩陣，象限 I 嘅嘢要優先處理，象限 II 嘅嘢就要第二處理... 如此類推。

動力不足
内文：拖延同動力
人做嘢效率低下，好多時因為佢哋有拖延嘅行為，或者係佢動力低沉。一般認為，一個人要有動力做嘢，最低限度要有明確嘅目標同埋步驟，知道自己想做乜，而且達成目標要做嘅步驟佢起碼要有大致嘅概念。如果連呢兩樣嘢都冇，佢就會冇動力做嘢。
動力係一個心理學概念，包括能夠啟動行為嘅生理、情緒同社會力量，能夠啟動同埋維持達成目標必要嘅行為。有關動力呢樣嘢嘅本質係乜，心理學家都有所著墨，當中需求層次理論就幾出名：呢個理論將人嘅需要想像成係分幾層（好似下圖噉）嘅，一個人要諗某一層嘅需要，就一定要滿足晒佢下面嗰幾層嘅需要先；即係話一個人要食得飽同埋滿足晒其他基本生理需要，先有可能會諗自己夠唔夠安全，夠晒安全佢哋先可以再諗愛同歸屬方面嘅需要... 如此類推。基於呢套諗法，一個人唔夠動力做嘢，好多時係因為佢哋未滿足到低層啲嘅需要。
除此之外，人成日都會出現拖延嘅傾向，可能遲遲都唔願意郁手做某一件工作，搞到進度延誤。有心理學家話，拖延其中一個最常見嘅成因，係啲人怕失敗而感到焦慮：多數人都會希望工作可以做到有咁好得咁好，或者起碼達到「合格過關」嘅水平，但心存焦慮嘅人往往會怕搞禍單工作，因而就係噉推延，推遲到可能 deadline 前一日先郁手做；有心理學家由需求層次理論嘅角度睇，指出人其中一樣最基礎嘅需要係安全，一旦人類去到安全域界，佢哋就唔想返去「感覺唔安全」嘅地方，而拖延可能係一種自我保護方法——人一旦要郁手做一樣嘢，就要「走出佢哋嘅安全區」嘗試做出可能會引致失敗嘅行動，雖然人類有能力理解自己應該要去做嗰樣嘢，但係佢哋本能上仲係會有一股抗拒感。

定時解壓
一個番茄噉形嘅鐘（番茄鐘）
睇埋：番茄工作法同勞逸平衡
要管理自己嘅時間，可以造成相當嘅心理壓力。所以啲人講親時間管理，都會考慮到點樣幫人應對壓力。
有關點樣應對壓力，一種常見嘅睇法係主張「人應該定時畀自己減吓壓」。例如番茄工作法呢套方案，就係用嚟教人點樣定時唞唞嘅。番茄工作法原版做法如下：
決定好跟住落嚟要做咩工作；
設好計時器，設（例如）25 分鐘做「番茄時間」；
郁手做嘢；
計時器過咗番茄時間咁耐之後就會響，計時器一響個人就停手唞一陣（小休），通常會唞 5 至 10 分鐘；
返去第二步，一路直至過咗四段番茄時間咁長嘅時間為止；
做咗四段番茄時間咁耐嘅時間之後，就容許自己有一個大休（一般係 20 至 30 分鐘咁長），大休後返去第二步。
喺 2020 年代初，仲有人設計埋 apps 自動帶人做番茄工作法，用家可以 set1 番茄時間、小休同埋大休分別係幾長，夠鐘做小休或者大休嗰陣隻 apps 就會自動震或者響嚟提醒用家。有管理學同心理學工作者仲做埋研究，去現實嘅工作場所嗰度觀察打工仔嘅行為，發覺番茄工作法的確提升到人做嘢嘅效率，減少啲人拖延嘅傾向。

垃雜概念
時間管理會用到嘅其他概念：
時間追蹤軟件：專家指時間管理有樣嘢好緊要，就係要留意住自己啲時間攞咗嚟做乜；事實表明人做嘢嗰陣，成日會做做吓分心走咗去做第啲同工作無關嘅嘢（例如上社交媒體呀噉），甚至分咗心都唔覺；一般認為，呢種情況有必要避免，於是有啲人就開發咗時間追蹤軟件，幫人留意住自己啲時間用咗嚟做乜，例如隻 apps 每半個鐘就響，叫用家記低自己過去嗰半個鐘做咗啲乜，從而畀用家有個紀錄，可以留意住自己有冇做做吓嘢分心。
多作業處理：有唔少管理學工作者主張，多數人類實際上根本做唔到「同時做幾樣嘢」，嘗試同時做幾樣工作只會搞到佢咩都做唔成。有關呢個問題，有人主張可以用時間追蹤軟件嚟處理，留意住自己有冇花時間嘗試同時做幾樣嘢。
 「一次過做兩件事，即係兩樣都唔做。」 ——古羅馬作家普布里烏斯·西魯斯 
揼散大工作：一個人面對又大又複雜嘅工作，可以首先將單嘢揼散做若干件「細工作」。例如寫一份報告可能望落好艱鉅，但係如果一個人將單嘢揼散，想像成寫報告嘅第一段同寫報告嘅第二段... 等等，就有可能令到工作冇咁難做。
冇生產力嘅工作：指「做咗都唔會創造價值或者幫手達到目的」嘅工作。冇生產力嘅工作嘅工作呢家嘢，喺實際工作場所嗰道都成日會出現，啲人忙完一輪之後都唔知自己做咗啲乜。例如啲人做咗分析，但係冇清楚噉紀錄低。
研究海報

研究海報（英文：poster）係指喺學術研討會貼喺牆或者釘喺架上面嘅一種貎似海報，有時限性嘅學術發表方法。雖然叫做海報，但係研究海報上面嘅好多時其實都係論文，只係唔夠斤兩當論文發表；所以又有人叫佢做海報論文。不過亦都有以圖為主嘅研究海報。
喺學術研討會通常都會有一或者多個時間畀學者親自解釋張海報，叫海報環節。有啲研討會，啲海報會喺個研討會未開始已經貼出嚟，又或者完咗唔會即刻搣走，呢類研討會以外嘅展出可以叫做 ｢海報展覽｣。
研究海報通常只係研討會進行期間先可以搵到內容，搣咗落嚟之後一般唔會搵得返；就算貼返喺學者嘅大學入面，都唔會有正式紀錄擺咗喺邊，一般人搵到嘅至多係得返個摘要。
好多人整研究海報會用 PowerPoint，不過亦有啲學者會用排版軟件或者繪圖軟件，研究海報嘅重要字眼應該喺 3 米以外睇得見，所以整研究海報其實有啲類似展覽設計。
唔發表就死

｢唔發表就死｣（Publish or perish）喺研究型大學入面形容教師工作壓力嘅一句用語，指教師為咗喺學術生涯上取得成功，面對發表學術論文嘅巨大壓力。呢個詞最早喺1928年一篇期刊文章出現。
學者同佢哋嘅贊助機構會透過優秀嘅學術論文吸引外界注意，咁樣可以幫助佢哋爭取研究資金同延續佢哋嘅學術生涯。但對於嗰啲唔多發表論文嘅學者或者教師，喺競爭終身教授時可能會處於劣勢。由於呢種發表論文嘅壓力，有啲教師可能會向學術期刊投稿啲質素唔高嘅論文。
論文嘅價值通常由發表期刊嘅聲望去判斷，而期刊嘅好壞就可以用影響因子（IF）去衡量，即係該期刊發表嘅文章平均被引用嘅次數。
台灣菠蘿

台灣菠蘿就係指種植喺台灣嘅一啲菠蘿品種。係台灣中南部重要經濟生果。二〇一〇年生產四十二萬公噸，產值新台幣七十億，大部份內銷，出口佔約百分之五到一成，當中出口到中國大陸嘅佔約九成 。

名
菠蘿，國語叫「鳳梨」或者「黃梨」，喺臺灣同福建又叫做「旺來」。因為香港食到嘅菠蘿大部份都由菲律賓嚟。所以部份香港新聞媒體，指「鳳梨」就唔係等同「菠蘿」，用「鳳梨」泛指台灣種出嚟嘅菠蘿。台灣菠蘿喺科學上嘅分類，都係 Ananas comosus，同屬一個種 (species)，只係 variety 上嘅差別，亦即係亞種之下，再低一級嘅分別。

史
菠蘿原產南美洲，十五世紀時印弟安傳到中美洲，十六世紀尾傳到中國、爪哇、菲律賓。台灣由十八世紀廿年代開始種菠蘿，有成三百幾年歷史，喺中南部嘅山地種植。日治時期，日本人岡村庄太郎喺高雄鳳山開工廠，開始整菠蘿罐頭，係「鳳梨事業」嘅開始 。一九二二年由東南亞同夏威夷引入「開英種鳳梨」，亦即係而家嘅「土鳳梨品種」（「本土品種」，因為菠蘿係引入，台灣本土菠蘿唔係原生種）。國民政府到台灣之後，更積極叫人研究栽培技術，鼓勵農民加大種植面積，一九七〇年代全盛時期，外銷罐頭世界第一。

種植地
台灣大規模種菠蘿主要集中喺南投、嘉義、台南、高雄同屏東幾笪地方；其中以台南關廟、高雄大樹嘅菠蘿最出名，另外如南投民間、嘉義民雄、屏東山間亦都好有名。

種法
「金鑽鳳梨」為例，春天當造，最好食。根據農政單位統計，台灣金鑽鳳梨種植面積有一萬公頃，總年產量約五十萬公噸，菠蘿種入泥要十八個月先有收成，到咗第十到十二個月，用乙烯催開花，結果之後，視乎情況，每年嘅三月左右，幫佢套防曬袋，菠蘿本身唔愛太多水分，爛地都冇問題，泥土越瘦，品質越好。

特色
台灣菠蘿可以分成三大類 : 在來種（本地）、開英種（外來）同雜交種。最出名嘅就係「金鑽鳳梨」，其實台灣菠蘿有成十八個「品種」 ，金鑽鳳梨酸甜平衡，纖維細，連個芯都食得，頭頂嘅葉滑而平，冇鋸齒，表面亦都滑淨一啲 ，一開即食，唔使浸鹽水。

品種
台灣菠蘿「品種」，係由人工雜交培植出嚟，台灣政府自己設有實驗室同農場，包括「行政院農業委員會農業試驗所」，「嘉義農業試驗分所」咁，研究引入唔同嘅品種，經過幾十年嘅雜交培植而成。台灣菠蘿「品種」，每種都有自己嘅冧巴  :

經濟
根據2011年農委會統計數據顯示，菠蘿係臺灣產量最大、產值最高嘅生果，一年產量超過四十萬噸，產值高達 6743 百萬新台幣。銷售嘅途徑有：出口，加工，內銷。由二〇一一年到二〇一三年之間，出口量增加咗五倍，由半成加到去一成年產量。菠蘿出口幫台灣賺咗唔少外匯。2020年新鮮菠蘿出口 45621 公噸，其中 41667 公噸出口去中國，自從2012年台灣嘅菠蘿出口開始彈起，出口中國大陸嘅市場喺兩年內升咗三倍。到咗 2019年，九成嘅出口菠蘿去咗中國大陸，中國大陸成為菠蘿出口最重要嘅地方。菠蘿產品其餘出口到，日本，香港，新加坡，加拿大，美國，澳門，比利時，馬來西亞，泰國；加埋一成。

新聞
北京政府喺2021年2月26號宣布，由同年3月1號開始暫時唔畀台灣嘅菠蘿入口中國內地，話因為台灣菠蘿生蟲（介殼蟲），構成「生物風險」。台灣反駁呢個純粹係一個政治嘅舉動，玩嘢。大批嘅菠蘿出唔到口，台灣總統蔡英文喺 FaceBook 叫台灣人食菠蘿，撐農民，亦引發「外銷產業鏈」過份單一化嘅討論，仲有學者驚會搞到其他嘅農產品 。有報導話，禁台灣菠蘿係為咗推銷廣東菠蘿，以及令外匯儲備留返喺國內。大批菠蘿因為咁出口到其他地方，星加坡，香港，澳洲，日本有好多台灣菠蘿供應。日本訂咗成萬幾噸台灣菠蘿，採購量創新高。香港亦出咗一陣台灣菠蘿嘅熱潮。
學術出版

學術出版（粵拼：hok6 seot6 ceot1 baan2）係指出版當中學術性質嗰部份，即係例如出版一啲講學術研究或者科學實驗嘅文章噉。
學術文係指寫嚟講學術嘢嘅文章，包括寫嚟做綜述嘅文（指用篇文嚟總括有關某個課題嘅文獻）或者係報告一場實驗得到嘅結果嘅文呀噉。

寫作
睇埋：學術寫作
一般認為，一篇好嘅學術文會有以下呢啲特徵：
文獻綜述：要建基於打前嘅學術文獻；篇文嘅作者要將自己嗰啲論證建基於打前嗰啲文獻入面嘅諗頭（簡單例子：「打前嘅研究指出，A 同 B 呢兩個變數成噉嘅關係，而 B 同 C 呢兩個變數成噉嘅關係，所以我提出個假說主張 A 同 C 會成噉嘅關係」），好多時仲會諗吓打前嗰啲文獻有冇咩甩漏，同埋家陣呢篇文點樣補救到呢啲甩漏。
創新：同時又要或多或少噉提出一啲打前嗰啲學術文冇嘅諗頭。
清晰：篇文嘅每隻字都有明確嘅定義，唔會寫埋嗮啲含糊嘅字詞；每樣嘢嘅存在都有清楚嘅原因。
簡潔：唔會用埋嗮啲不必要嘅修辭，而且用嘅字量要有咁少得咁少，用最少嘅字數表達最多嘅意思。睇埋奧坎剃刀。
邏輯上連貫：每對相連嘅句子之間都有明確嘅啦掕（例如講一句定義咗個概念，下一句就俾啲例子嚟講解個概念），而且每段相連嘅段落之間都係有明確嘅啦掕（例如呢段講解咗手上嗰個理論，下一段就講吓啲人就呢個理論做咗咩研究）。
自我批評：會喺文尾講埋篇文入面嗰啲論述或者實驗結果有冇咩局限（例如係場實驗嘅結果未必能夠廣義化到去第啲情境嗰度）。
矛盾：會講吓篇文提出嘅諗頭有冇同文獻入面嘅某啲諗頭有矛盾，或者係講吓啲結果之間有冇矛盾。
避免用軼事證據。
... 等等。
科學文獻

科學文獻（英文：scientific literature）係指做科學研究嘅人描述佢哋做嗰啲研究以及諗嗰啲科學理論而寫嘅文獻。
開放取用

開放存取（英文：open access，簡寫 OA），又叫開放取用，係指唔使畀錢，就可以睇到網上嘅資訊；喺學術出版，特別係指學術期刊嘅論文甚至學術書都可以唔使畀錢喺網上睇。按開放程度，學術論文嘅開放存取可以分做出版商自願整到一出版就可以即刻唔使畀錢喺網上睇、出版商整到出版咗一段時間之後可以唔使畀錢喺網上睇、作者將論文擺喺自己網站畀人網上睇等等。
馬友

馬友（Eleutheronema tetradactylum）係鱸形目馬鮁科嘅一種魚，係常見嘅食用魚，粤港澳地區經常畀人用嚟整鹹魚。
Grab

Grab（前身係MyTeksi）係一間喺東南亞地區提供服務嘅技術公司同交通網絡公司（英文：transportation network company），總部喺新加坡，由陳炳耀同陳慧玲喺2012年馬來西亞雪蘭莪州八打靈再也創立嘅流動應用程式。
呢個該應用程式提供載客車輛出租服務。乘客可以透過傳送簡訊或是使用流動應用程式嚟預約載客車輛，應用程式仲可以追蹤車輛位置。

業務範圍
截至2018年9月16號，Grab喺以下地區提供服務。
阿根廷

面積• 總計2,780,400 km2（1,073,500 sq mi）（第8）• 水域（%）1.57人口• 2022普查46,044,703（第32）• 密度16.6/km2（43.0/sq mi）（第178）GDP（PPP）2024年估算• 總計$12,450億（第30）• 人均$26,390（第66）GDP（國際匯率）2024年估算• 總計$6,042.60億（第24）• 人均$12,812（第66）堅尼系數（%，2022）▼ 40.7中HDI（2022）▲ 0.849極高 · 第48貨幣阿根廷披索（ARS）時區UTC−3 （阿根廷時間）日期格式dd/mm/yyyy (公元)行車方向靠右電話區號+54ISO 3166代碼ARG互聯網頂級域.ar∗由於唔同嘅排名表計法未必一樣，上面嘅排名（第幾名/位）同個一覽表入面個排名未必一樣。∗IMF網站嘅人均GDP數字，同用GDP除以上面人口數得出嚟嘅數有可能唔一樣。
阿根廷（粵拼：aa3 gan1 ting4；西班牙文：Argentina），舊時亦稱亞進典拿[未記出處或冇根據]，官名阿根廷共和國（República Argentina），係南美一國，東面係大西洋、京城喺布宜諾斯艾利斯（Buenos Aires）。佢而家人口過咗4,500萬，國土面積2,780,400平方公里，世界上排第八位，官話係西班牙話。

史
内文：阿根廷史
16世紀以前，只有原居民係住嗰度。後尾西班牙人來到呢度，1535年就做咗西班牙殖民地。1810年5月25號爆發反西班牙統治嘅「五月革命」。1816年7月9號獨立。1853年制定憲法，成為聯邦共和國。
19世紀中期，歐洲大批移民湧入，英國勢力喺經濟上有重要影響。
由20世紀30年代起，阿根廷由軍人同文人輪流執政，1976年3月，由韋地拉揸弗嘅軍隊發動咗反對伊莎貝爾貝隆嘅政變，史稱「國家重組進程」，1982年4月，加爾鐵里政府入侵福克蘭羣島，引發咗一連串反政府動亂。
1983年，亞方辛民選政府上臺，恢復憲制，大力推動民主化進程。1980年代中後期，亞根廷經濟形勢惡化，社會矛盾加劇，政治動亂迭起。1989年5月，大選提前舉行，同年7月8號，亞方辛提前交出權力，曼南就任總統。喺1995年5月舉行嘅大選裏面，曼南蟬聯總統。1999年10月24號，反對黨聯盟總統候選人、激進黨主席費蘭度德拉魯亞當選第47任總統。
德拉魯雅做咗之後連續四年嘅經濟衰退，2001年12月阿根廷整咗個金融風暴，布宜諾斯艾利斯市暴動，德拉魯雅政府倒台。根據憲法，由布爾達擔做臨時總統，布爾達擔唔想捲入當時嘅混亂政局，辭職唔做臨時總統職位，響呢段期間，阿根廷連續換咗五個臨時總統，到最後由愛德華多·杜阿德接任做總統職位，杜瓦德任期期間，披索貶值。杜瓦德之後，由尼斯托·基希納險勝，當選總統，基希納當選之後，民意支持度唔差，而積極咁鞏固政權，甚至有意干預司法體制，激起國內司法業界人士強烈抵抗。
2007年，尼斯托·基希納放棄冧莊，由佢老婆克里斯蒂娜·基希納接任，2015年，小保加體育會前任主席茅里西奧馬基里透過兩輪投票順利當選，2019年，由於馬基里解決唔到阿根廷經濟衰退、通脹等問題，艾拔圖·費爾南德斯接任。

地理
西半球最高嘅山峰阿空加瓜山
阿根廷嘅西北面有世界最長嘅山脈安第斯山脈，喺阿根廷嘅安第斯山脈上面有西半球最高嘅山峰阿空加瓜山（Cerro Aconcagua），有6960米高。

氣候
除咗集中咗全國大部分人口嘅亞熱帶同温帶地區，阿根廷仲有北端嘅熱帶氣候同南端嘅副極地氣候。

飲食
阿根廷最出名喺叫Asado嘅燒烤，牛肉亦出名新鮮好味，平時阿根廷都鍾意飲叫mate既瑪黛茶。
另外阿根廷人嘅飲食習慣比較似意大利人，通常都食pizza同漢堡包。酒係佢哋生活中唔可以缺少嘅飲品。

運動
足球係阿根廷嘅國家運動，球星有美斯、馬勒當拿、阿古路、迪瑪利亞、希古恩、以及泰維斯。因為球王唔同嘅關係，阿根廷同巴西喺足球上嘅世仇。
烏干達

烏干達共和國（英文：Republic of Uganda）係非洲中部一國。東南黐住維多利亞湖，東部黐住肯尼亞，北部黐住蘇丹，西部黐住剛果民主共和國，東南就係坦桑尼亞同埋盧旺達。
烏干達喺英國殖民地時期，曾經有「非洲明珠」嘅美譽，佢係東非共同體成員之一，由2010年代開始，佢哋會同其他成員肯尼亞、坦桑尼亞、盧旺達、布隆迪、南蘇丹合併做東非聯邦，有共同嘅憲法、總統、議會同埋通貨，到家下都未得。
唔自由就死

唔自由就死（英文：Give me liberty, or give me death，中文：不自由，毋寧死）係美國開國元勛柏德烈亨利（Patrick Henry）嘅一句口號，喺1775年3月23號喺維珍尼亞州列治文搞嘅第二次維珍尼亞公約會議發表。呢句口號意思係自由比起生命更加重要。
黑松

黑松（粵拼：hak1 cung4；學名：Pinus thunbergii）係松科松屬嘅常綠喬木，原產日本同北韓南邊海邊。

樣
植株高30公尺，胸徑差唔多2m，樹皮細樖時暗灰，大樖時變灰黑，粗而厚兼變裂片。樹冠似圓錐或遮噉。葉深綠，似披針，有光澤，粗硬，頂端超尖。花單生兼聚生，圓柱；其中花公啲花淡啡紅，似圓柱，長15～20mm，喺新枝下邊出；花乸淡紫紅到淡啡紅，樣似蛋形，直立兼有梗；每年4～5月開花。果屬毬果，有薄翼，果鱗臍有短刺；凡每次開花後第二年10月先至熟。

用途
植株注意攞嚟做觀景植物同盆景植物用途。
黑松公司

黑松公司（英文：HeySong Corporation）係臺灣飲品生產商，1925年開張，出名賣沙示汽水，叫「黑松沙士」。
COMEBUY

COMEBUY，係起源自臺灣嘅手搖嘢飲鋪，2002年成立，而家喺香港、加拿大、哥倫比亞、日本、韓國等地都有分舖。
2020年7月1號，COMEBUY全線撤出澳門市場。
TC Candler

TC Candler係個美國娛樂媒體，本身做電影評論，自1990年開始每年搞「全球百大型男」（The 100 Most Handsome Faces）同「全球百大美女」（The 100 Most Beautiful Faces）選舉而出名。2022年之前，入圍者同獲選者都係由TC Candler自己揀嘅。但係2022年嗰屆增設咗「課金提名」制度，只要去訂閱佢個Patreon畀月費，就有得提名同投選，令獲提名人數大幅增加，同時令呢個獎嘅公信力大減。

香港入圍者
2022年之前，亦即係未有「課金提名」制度嘅時期，香港藝人當中就只得演員陳靜入圍過，喺2012年頭一次入圍嗰陣更成功入選第44位，之後喺2020到2021年都有試過入圍（但未入選百大）。
2022年春季，MIRROR成員相繼入圍，一度引起香港傳媒廣泛關注，之後發現原來TC Candler呢屆增設咗「課金提名」制度，及後亦有更多香港男女藝人靠課金入圍，但因為公信力成疑，提名期中後期逐漸無乜香港主流媒體再熱衷關注。最終2022年有4位香港男藝人同3位香港女藝人成功打入百大：男嘅包括MIRROR成員姜濤（第5）、盧瀚霆（第16）、江𤒹生（第32）同呂爵安（第73）；女嘅包括無綫合約藝員曾淑雅（第41）、COLLAR成員許軼（第62）同模特兒譚旻萱（第68）。
2023年，原先4位香港男藝人都成功冧莊留喺百大，但女藝人就冇人留低，得蔚雨芯一個新晉百大。2024年，除咗呂爵安跌出百大外，姜濤、盧瀚霆同江𤒹生都第二度冧莊，而女藝人方面蔚雨芯亦成功冧莊，不過就冇任何新上榜嘅香港男女藝人。
唐碧霞

唐碧霞（Yoki Tong，1992年—），外號「碧霞老師」，係香港堪輿學家、專欄作家、女模特兒、主持人、演員。十五歲拍攝第一個廣告後，就入行做模特兒，又做過now TV節目主持，因為參選2016年香港小姐競選成為大熱後退選而出名，2018年正式進入玄學界及賽馬界。因為外表甜美、精通玄學兼口才文筆好，所以被各大傳媒力捧，擁有自己嘅運程書、賽馬書、玄學賽馬節目、專欄及風水玄學館，知名度越來越高。
2020年佢推出咗「唐碧霞牛年運程書」、「馬徒勝經」兩本著作，2021年推出第三本著作「唐碧霞虎年運程書」，因廣受歡迎，2022年推出第四本著作「唐碧霞兔年運程書」，進一步增加知名度同埋喺玄學界嘅地位。

簡歷
唐碧霞以前讀新生命教育協會呂郭碧鳳中學，喺2017年取得英國巴拉福特大學工商管理學士學位。初出道因其甜美笑容被稱為「C cup陳自瑤」。。佢係2015年加入now TV，做過體育節目《Everyday》主持，去到2015年尾辭職，備戰第二年嘅香港小姐競選。佢最終有報名參選，最後因為要繼續讀書所以退選香港小姐。
其後佢喺2016年加盟黃偉文所創立嘅電影公司，成為旗下藝人，主力發展電影、電視劇同主持。2017年參與由協盛協豐（00707）旗下公司星鉑企業同星淘集團聯合打造嘅網絡劇《奪命島》，於2016年12月16號進行開鏡儀式，擔任第二女主角，正式加入娛樂圈。
唐碧霞自少就對玄學有濃厚興趣，並擅長風水、子平八字、易經占卜、三世書、紫微斗數、面相、掌相、流年運程等。曾經接受過不同的傳媒報道及採訪，包括電視廣播有限公司（TVB）、Viu TV、香港電台電視、新城電台《瑪利嘉兒》東周刊、東方日報、南華早報、星島日報、明報、東方新地、澳門日報等。
紅豆曲

《紅豆曲》係紅樓夢嘅主題曲，由曹雪芹填詞，王立平作曲，葉茅演唱。
Love Story

《Love Story》係香港歌手孫耀威嘅翻唱專輯，喺1997年1月推出。全碟都係英文歌。
演算法偏見

演算法偏見係指喺電腦系統入面出現嘅一啲重複錯誤，呢類錯誤會造成「唔公平」嘅結果，例如以同演算法原本設計功能唔同嘅方式，「優待」某一類別而非另一類別。
格雷特霍夫

格雷特霍夫（英文：SpVgg Greuther Fürth）係德國霍夫一間職業足球球會，依家踢緊德國乙組足球聯賽。
徐浩生

徐浩生（Jack Tsui，1998年8月1號—），藝名Byejack，係香港Rap男歌手，加拿大出世，2020年喺香港地下出道，2022年加入香港華納唱片後正式出道，2024年完約。
加里寧格勒波羅的海

加里寧格勒波羅的海（英文：FC Baltika Kaliningrad），係俄羅斯加里寧格勒嘅一間職業足球球會，依家踢緊俄羅斯甲級足球聯賽。
江學鏞

江學鏞（1998年6月5號—），藝名ProdiG，係香港Rap男歌手，2018年美國留學嗰陣發佈佢第一首作品，之後一直有發佈音樂作品，大部份用廣東話創作。
李頊珩

李頊珩（英文：Li Yuk Hang Hanks，1982年5月15號—）係香港男舞臺演員、導演同戲劇導師，並同時參與配音，影視拍攝同主持工作。

簡歷
李頊珩跟過舞臺劇演員詹瑞文同甄詠蓓學形體同編作劇場多年，後來喺香港演藝學院戲劇學院畢業，攞到藝術學士（榮譽）學位，主修演技。
佢2021年加入無綫電視，並憑2024年電視劇《異空感應》飾演精神科醫生兼連環殺手楊家圖而開始獲觀眾留意。

演出
呢個表唔完整，歡迎加料。
阮浩棕

阮浩棕（粵拼：jyun5 hou6 zung1；英文：Nicholas Yuen；1990年10月31號—）係香港男主持同演員，邵氏兄弟同無綫電視旗下藝人。

簡歷
阮浩棕1990年喺香港出世。佢阿嫲係1970至2000年代活躍嘅香港女演員梁舜燕。
阮浩棕喺喇沙書院同香港科技大學畢業。佢本嚟喺2013年大學畢業後打算投身銀行界，後嚟因為修讀香港科技大學舉辦嘅「音樂與戲劇」課程後，發現咗自己喺呢方面嘅興趣，就轉向發展演藝事業。佢參加第27期無綫電視藝員訓練班而做咗藝員，同埋曾經做過兩年《Think Big 天地》、《Think Big 大明星》嘅節目主持。
佢係《2014 FIFA巴西世界盃》TVB主題曲《We Are The Only One》，同埋《TVB Amazing Summer 2016》主題曲《乘風》嘅合唱群星之一。
阮浩棕喺2017年5月29號離開無綫電視，6月20號去北京發展。2020年重返無綫電視。

演出作品
呢個表唔完整，歡迎加料。
奧卡諾斯

奧卡諾斯（粵拼：ou3 kaa1 nok6 si1，古希臘文：Ὠκεανός）係希臘神話嘅神，亦係第一代泰坦神其中一位，由烏拉諾斯同蓋亞生。佢係海洋同江河嘅神。
南北朝 (越南)

南北朝時代(越南文：Nam Bắc Triều)係指1533年到1592年之間越南史分裂做南、北兩個朝代，南面叫後黎朝，北面叫莫朝。
南北國

南北國(朝鮮文：남북국 시대)係指698年到926年之間朝鮮史分裂做南、北兩個朝代，南面叫統一新羅，北面叫渤海。
2021年至2022年德國甲組足球聯賽

2021年至2022年德國甲組足球聯賽（英文：2021–22 Bundesliga）係第59屆德國甲組足球聯賽賽事。今屆德甲聯賽喺2021年8月13號開鑼。

參賽隊伍
2021–22年德國甲組足球聯賽參賽隊伍共有18支。

資料來源：DFB顏色：藍色：主隊贏咗；黃色：打和；紅色：客隊贏咗。Notes:
2022年至2023年俄羅斯超級足球聯賽

2022年至2023年俄羅斯超級足球聯賽（英文：2022–23 Russian Premier League）係第31屆俄羅斯超級足球聯賽賽事。今屆俄超聯賽喺2022年7月15號開鑼。最後由辛尼特攞冠軍。

對賽成績
資料來源：Russian Premier League顏色：藍色：主隊贏咗；黃色：打和；紅色：客隊贏咗。
鄺靜汶

鄺靜汶（英文：Cindy Kwong，1993年9月18號—）模特兒出身，平面廣告曾經拍過海洋公園，鴻福堂，旺角新之城等。電視廣告分別有東方水匯，醉榴香月餅等。拍攝經驗分別有電影《猛鬼愛情故事》、《2012我愛HK喜上加囍》、香港電台節目《我未成年》同埋音樂MV蔡卓妍《明明》等等。2015年加入鄧麗欣Loey嘅排球隊員，再隊中擔任自由人。其後參選2020年度香港小姐競選，落選後2021年加入有線電視拍攝賽馬節目，瘋狂賽馬show及開心二重奏。同年2021年因參加藝員訓練班被率先選帥，加入邵氏兄弟。2022年參加香港小姐再競選登場，之後相繼在TVB拍攝綜藝節目，戲劇工作。2024年7月宣布離開邵氏兄弟，回復自由身。
米洛

米洛（法文：Millau）係法國嘅一個市鎮，位置喺阿韋龍。
1984年

1984年係閏年，元旦係禮拜日。

大件事
1月1號：汶萊獨立。
1月11號：香港的士慢駛抗議政府提出大幅加稅建議。
1月13號：香港九龍旺角發生騷亂。
1月16號：香港島半山區羅便臣道發生警匪槍戰，兩名警察殉職。
1月19號：香港警察毒品調查科人員喺東平洲岸邊一堆岩石，發現露出一截漁網，打撈之後漁網入面係裝有十三個麻包袋裝嘅海洛英鹼，如果製成毒品，市值超過七千五百萬港元。
1月22號：蘋果電腦推出用滑鼠同GUI嘅 Macintosh 電腦。
1月24號：鄧小平視察深圳經濟特區，並為經濟特區提詞。
1月28號：香港一架中華巴士衝上跑馬地黃泥涌道行人路，撞倒14名途人。
1月31號：四名匪徒揸槍打劫停喺香港中環德輔道中寶生銀行外面嘅解款車，之後喺北角同銅鑼灣鬧市同警方三度爆發槍戰，一個20歲女人中流彈死。
2月8號到2月19號：1984年冬季奧林匹克運動會喺南斯拉夫薩拉熱窩舉行。
3月21號：第7屆中華民國總統選舉，由蔣經國連任。
3月22號：第7屆中華民國總統選舉選副總統，由李登輝當選。
3月31號：香港島銅鑼灣伊利沙伯大廈揭發花槽藏屍案，經營珠寶生意嘅星加坡籍兄弟被殺。
4月20號：英國外相賀維訪問完北京之後到香港開記者會，宣佈英國決定放棄1997年之後對香港嘅主權同治權。賀維話英國會繼續同中國協商，令到香港喺1997年之後成為中國主權之下嘅高度自治區，保持現行制度同埋生活方式唔變。
4月26號：朗奴列根訪問北京，係中美建交之後首位訪問中國嘅美國總統。
5月4號：湛江成為對外開放港口城市。
6月6號：電子遊戲俄羅斯方塊推出。
6月7號：香港總督尤德主持東區走廊首段（銅鑼灣至太古城，全長3.7公里）開幕儀式。第二日下晝兩點半，呢段東區走廊正式開放通車。
6月22號：鄧小平分別喺見香港工商界訪京團同香港知名人士鍾士元時發表講話：「香港實行一國兩制五十年不變」。
7月18號：香港政府發表代議政制綠皮書，建議多項改革，其中一項係響立法局逐步加入民選議席。中國大陸指英國「偷步」，影響1997年之後香港嘅政制。
7月28號到8月12號：1984年夏季奧林匹克運動會喺美國洛杉磯舉行。
7月30號：青藏鐵路第一期（西寧—格爾木段）交付使用。
8月4號：西非內陸國「上伏塔」總統Thomas Sankara（法文：Thomas Sankara）將國號改爲布基納法索。
8月30號：STS-41-D：穿梭機發現號首次升空。
9月6號：大韓民國總統全斗煥訪問日本。
9月26號：中英兩國政府喺北京草簽香港前途問題聯合聲明。
10月11號：太空穿梭機挑戰者號太空人Kathryn Dwyer Sullivan成為首個執行太空漫步任務嘅美國女太空人。
10月15號：江南案（中文：江南案）。
11月25號：香港一架九廣鐵路列車喺上水車站同粉嶺車站之間出軌。
11月27號：香港警方同埋海關聯手响長洲海面一艘漁船搜出十六支手槍同埋一千四百幾發子彈，以及一百二十公斤海洛英鹼，如果製成三號海洛英，市值達三千幾萬，行動中拉咗七個人。
12月19號：中華人民共和國同英國喺北京簽署《中英聯合聲明》，確定1997年7月1號香港主權移交中華人民共和國。
12月19號：1984年巴基斯坦公投，決定巴基斯坦總統應該繼續改古蘭經同聖訓，令巴基斯坦成為一個伊斯蘭國。
12月28號：天津地鐵開通頭一條線。
第3屆澳葡立法會選舉。
深圳灣口岸

深圳灣口岸（英文：Shenzhen Bay Port）係中國深圳同香港之間其中一個出入境關卡，香港對應叫深圳灣管制站（英文：Shenzhen Bay Control Point）。佢係中國頭一個「一地兩檢」關卡，香港嘅關卡設喺中國大陸境內。關卡喺深圳南山區蛇口，靠深圳灣公路大橋連到香港元朗區鰲磡石。口岸喺2007年7月1號啟用。
中華人民共和國全國人民代表大會常務委員會為咗緩解中國內地跟香港交往日益增多帶來嘅陸路通關壓力，適應深圳市與香港特別行政區之間交通運輸同便利通關嘅客觀要求，促進內地同香港特別行政區之間嘅人員交流同經貿往來，推動兩地經濟共同發展，在深圳灣口岸入面設立港方口岸區，專俾佢用喺人員、交通工具、貨物嘅通關查驗。深圳灣口岸同蓮塘口岸是落實深港跨境貨運「東進東出、西進西出」嘅重要組成部分。建議中13號綫深圳灣口岸站起完後會服務呢個口岸。
張永達

張永達，香港親中派人士，耀榮文化有限公司CMO & Partner。

早年經歷
佢曾經喺澳洲讀書，喺雪梨大學攞到管理學學位，後來喺證券行從事金融工作，後來轉去娛樂行業，成立咗「耀榮文化」，簽咗一啲藝人，並開始投資電影製作。

政治立場
佢係親中派嘅成員，曾經公開鼓勵香港青年到大灣區創新創業。另外，針對香港演唱會牛黃飛嘅問題，佢曾經公開倡議增加罰款杜絕炒賣。
佢曾經參與公開聯署支持北京未經諮詢或香港人同意，強行訂立嘅《港版國安法》。

家庭
佢阿爸係「演唱會之父」張耀榮。
徐匡迪

徐匡迪（1937年12月11號—）係中華人民共和國冶金專家、上海前市長（1995年至2001年12月），浙江桐鄉市崇德縣人，雲南出世。
徐莉

徐莉(英文：Eileen Tsui)，香港親中派物流業界人士兼政治人物。

經歷
佢喺80年代中喺日本東洋大學畢業，攞到工商管理學士學位後，得到日本南海Express公司聘任，之後一直晉升，後期喺中國內地同香港嘅分公司擔任管理層。喺工作以外，佢亦有進行一啲慈善工作。

政治立場同經歷
佢係香港親中派人士，主張香港引入大灣區發展，喺2024年2月，佢提出打造大灣區銀髮經濟以及恢復深圳戶籍起一簽多行政策。
佢曾經參與公開聯署支持北京未經諮詢或香港人同意，強行訂立嘅《港版國安法》。

選舉經歷
喺2021年9月，佢成為香港特别行政區選舉委員會基層社團委員。之後佢喺李家超無提政綱嘅情況下，有份提名李家超參與2022年香港行政長官選舉。
愛上愛

《愛上愛》係臺灣歌手蕭亞軒嘅第六張國語大碟，發行日期係2003年5月16號。
愛的主打歌·吻

《愛的主打歌·吻》（粵拼：ngoi3 dik1 zyu2 daa2 go1·man5）係臺灣歌手蕭亞軒嘅第五張國語大碟，發行日期係2002年8月30號。
憲章

憲章 (英文：Charter) 係一份政治文件，表示作者正式容許受益人去用某啲權利，例如成立某一個城市、組織、或者項目等等。喺歷史上，寫憲章嘅人仍然對文件嘅對象有一定嘅主權，所以仍然有權力上嘅高低。雖然今時今日嘅憲章好少仲會有呢個含義，但係有時嘅用法難免仍然會留住呢個意思。
成長的短髮

《成長的短髮》係香港歌手梁詠琪嘅第二十六隻音樂專輯，喺2006年7月25號推出。今次梁詠琪邀請咗多位中港台唱作歌手為佢創作歌曲，隨碟附送40頁上海精美寫真同埋四首MV VCD。
我去2000年

《我去2000年》係中國歌手朴樹嘅首張唱碟。

簡介
呢張唱碟1999年1月喺中國大陸地區發行。2001年7月，喺台灣發行CD+VCD版，其中作為主打歌嘅《那些花兒》被重新編曲同重新演唱，並補拍咗全新嘅MV。2003年11月中國大陸重新發行「珍藏版」，CD喺原台灣版嘅基礎上加咗《九月》同《火車開往冬天》兩隻歌。
2016年9月，台灣再版發行NEW XRCD版，11月發行LP黑膠唱片版。
我和TA的成名曲

《我和TA的成名曲》係香港歌手陳松伶同9位年青音樂家合作嘅翻唱Hi-Fi專輯，喺2012年11月27號由中國3D數碼娛樂出品。呢隻碟喺教堂內現場伴奏灌錄，收錄10首經典翻唱歌曲。呢隻碟嘅名稱入面TA ，是指內地網絡潮語 “他/她” 嘅簡稱。

製作過程
陳松伶本身一直想出一張發燒碟，佢接受黃柏高頭條日報專欄《PACO名人會》嘅時候提到，今次佢唔在意銷量，只係想做自己鍾意做嘅音樂。而呢次用咗6日去錄製，好似開咗十二場演唱會，但完全唔覺攰，自己呢次算係無憾。
不過，版權問題對陳松伶嚟講就係一個好大嘅困難，佢形容呢個係最難闖嘅關，當年一曲《天涯歌女》唱到街知巷聞，亦想唱《相聚一刻》，但都因版權問題無緣收錄。佢又話，以前做藝人混混沌沌，咩都有經理人處理，今次學識咗好多。
我在存在

《我在存在》係香港歌手黃貫中喺2004年7月28號推出嘅廣東專輯，由百代唱片發行。
我愛我

《我愛我》（英文：I'm Ready）係臺灣歌手蕭亞軒嘅第12張錄音室專輯，2011年12月29號由金牌大風發行，呢隻碟由小安、李偉菘、阿弟仔、陳偉、蕭亞軒、呂康惟、陳星翰同畢國勇監製。
呂珍九

呂珍九（粵拼：leoi5 zan1 gau2，1997年8月13號—），係大韓民國嘅一個男藝人同埋演員。
我等到花兒也謝了

《我等到花兒也謝了》係由吳慶康填詞，李偉菘作曲，趙增熹編曲，張學友演唱。呢隻歌收錄喺《真愛新曲+精選》專輯入面。
打狗女郎

《打狗女郎》係台日裔香港女歌手有耳非文喺2001年8月8號推出嘅專輯，由新藝寶唱片出品。
都市聯通

都市聯通（英文同法文：Metrolinx），又譯都會聯通，係加拿大安大略省負責策劃大多倫多及咸美頓地區（GTHA）嘅公共交通嘅政府機構，除咗做宏觀嘅策劃之外，亦都喺大多地區起新鐵路，並透過三間子公司營運區入面嘅部份巴士同鐵路，同埋喺 GTHA 同渥太華用緊嘅 Presto 卡付款系統。2006年成立，初頭叫 Greater Toronto Transportation Authority（簡稱 GTTA；法文：Régie des transports du grand Toronto），2007年12月4號改牌子名做 Metrolinx，2009年正式立法改名。

爭議
都市聯通歷年來涉及唔少爭議，例如做工程做嘅諮詢被指係假諮詢，好多時都只係門面工夫、先斬後奏、甚至講咗唔算數。話佢有問題嘅包括普通市民、市議員、加拿大原住民，甚至多倫多市長。
例如佢解釋艾靈頓跨城西延綫嘅高架路段嗰陣，就有居民指佢啲圖係誤導。2022年尾，因為起安大略綫要喺奧斯古德站做工程，又就打算唔問就走去斬樹，結果安省律師公會走去申請法庭禁制令，延長禁制令失敗之後即刻有原住民團體再申請禁制令，直指都市聯通冇做真諮詢。2016年答應 Jane 街夾芬治大道附近低收入社區，喺艾靈頓跨城輕鐵綫車廠附近畀地畀佢哋起社區中心，2020年反口，話冇權畀地，要跟市價賣，居民反對多個月之後先至再次應承真係畀地。
叻

叻（醒），係粵文、廣東話裏頭嘅一個重要概念，講一個人嘅智力同行為表達上面，意思正面，用嚟讚人。男嘅叫「叻仔」，女嘅叫「叻女」。
廣東話嘅語景裏頭，叻人通常有成就、吃得開、瓣瓣掂，而對叻人嘅判斷在於佢嘅結果，唔在於佢嘅人品，亦即係冇價值判斷，冇話佢係好人定係壞人。
喺華人社會，讚人叻可能純粹為咗討好嗰個人，唔係真心。
東海岸公園

東海岸公園（英文：East Coast Park，馬來話：Taman Pantai Timur，淡米爾文：கிழக்கு கடற்கரை பூங்கா），係新加坡最大嘅公園，喺新加坡東南部海岸，佔地185公頃，由濱海灣一直延伸至勿洛（英文：Bedok），分為A至H區。其中公園入面嘅沙灘全長7.5公里，沙灘側近有一條全長15公里嘅緩跑徑同一條全長12公里嘅單車徑。另外，公園亦設有燒烤爐、小木屋、美食中心同各種體育活動設施畀人作休憩同各種活動用途。呢個公園亦係新加坡最受歡迎嘅公園之一，每年吸引超過750萬遊客遊覽。另外，東海岸海鮮中心同東海岸人工湖美食村每年亦吸引好多遊客去嗰度食嘢。
東海岸公園分咗8個區域，由A至H。其中，公園邊緣嘅A、G、H區域相封少人，而主要設施同景點都喺較受歡迎嘅區域，由B至F。

歷史
20世紀70年代，政府喺東海岸一帶填海。填完海之後，喺新海岸線起東海岸公園同人造沙灘。

LilliPutt 室內迷你哥爾夫
LilliPutt 室內迷你哥爾夫（LilliPutt Indoor Mini Golf）係全新加坡第一個室內迷你哥爾夫球場，喺東海岸嘅Playground @ Big Splash擁有930平方米設施。沿住18洞互動式迷你哥爾夫球道擊球，每一個洞都有獨特嘅視聽效果，場內亦放咗新加坡標誌性建築嘅微縮模型。

360度鋼索滑水公園
360度鋼索滑水公園（Ski360° Cable Ski）係新加坡第一個鋼索滑水樂園，喺公園E區，提供鋼索滑水同鋼索滑板運動，以架空鋼索為動力取代傳統嘅遊艇，環繞瀉湖作逆時針旋轉，佢嘅運行速度可以去到比賽緊嘅船速。

極限滑輪公園
極限滑輪公園（Xtreme Skatepark）係新加坡第一個按照國際比賽標準建設嘅滑輪公園，由國家公園局及社會發展、青年及體育部聯合發展，佢喺公園嘅E區同F區之間，目標係畀新加坡以至周邊地區嘅極限運動愛好者展示佢哋技能。

勿洛碼頭
勿洛碼頭
勿洛碼頭（Bedok Jetty）係新加坡最長嘅釣魚碼頭，全長250米，喺公園A區。

國家帆船中心
國家帆船中心佔地大約2.4公頃，喺1999年開始對外開放，舉辦過唔少帆船比賽，包括2010年夏季青年奧林匹克運動會帆船項目，中心入面配有大量船舶停泊區，附近有行政大樓、多功能運動體育館同大禮堂等。

Marine Cove
Marine Cove
Marine Cove（以前叫 East Coast Recreation Centre）係一幢綜合建築，喺公園C區，以前嗰度有好多café、餐廳同酒吧。喺行人通道嘅中間仲放有一個細型紀念噴泉。具有特色係麥當勞餐廳，設有drive-thru同一個「skate-thru」櫃檯。但係佢喺2012年3月18號刪咗，以配合嗰區重建。

東海岸海鮮中心
東海岸海鮮中心
東海岸海鮮中心（East Coast Seafood Centre）喺公園D區同E區之間，同東海岸公園同時開幕，嗰度有8間海鮮餐廳，包括幾間當地出名嘅海鮮餐廳、珍寶海鮮等。海鮮中心主要供應當地特色美食，例如辣椒蟹，黑胡椒蟹同炒麵。2005年，海鮮中心進行咗升級工程，裝修成一個現代化嘅海鮮中心同提供一個更好嘅環境同設施改善。
時至今日，海鮮中心已經成為遊客同當地人嘅熱門餐飲點，喺晚飯時間成日爆滿。由於大部分餐枱都放喺室外，食客可以喺食飯時欣賞新加坡東海岸景色。

東海岸人工湖美食村
東海岸人工湖美食村（East Coast Lagoon Food Village）近東海岸潟湖，係新加坡唯一擁有海景嘅小販熟食中心，位於公園E區。美食村主要售賣燒烤海鮮而出名。

交通
每逢星期六、日同公眾假期，新捷運會開出401號巴士來往東海岸公園各區，勿洛地鐵站同馬林百列。而喺平日，市民亦可以搭途經馬林百列路嘅巴士去百匯廣場（英文：Parkway Parade）站沿行人隧道前往公園。另外，公園一共有20個停車場，畀揸車人士停泊。

水土流失問題
2006年3月5號，根據媒體報導，公園某啲區域有塌陷，造成水土流失問題，一啲建築亦受到海平面上升所影響。當局認為主要原因之一係全球暖化導致海平面升高。
東華新邨

東華新邨響澳門半島花地瑪堂區東北大馬路、黑沙環新街同馬交石街，係屬於房屋局嘅經濟房屋。

意外
2012年7月9號朝早十點，黑沙環東華新村第十二座一間外賣鋪廚房火燭。七個食店員工響廚房煮食嗰時，懷疑爐頭搶火，辣着咗煙囱入觓嘅油跡，火勢沿住煙囱迅速蔓延，產生大量濃煙，由煙囱向東華新村內園嘅出口位置不停咁湧出，搞到內園煙霧迷漫。隔離嘅消防局黑沙環行動站迅速派員到場，駁消防喉射水灌救，兼用埋抽氣機，抽走舖頭內面大量濃煙。消防員協助疏散東華新村內園澳門弱智人士服務協會啟康中心五十個院友同職員。等火勢救熄同抽走濃煙之後，院友同職員安全翻返中心，意外入面冇人受傷。
2017年5月7號晚黑八點左右，東華新邨第十二座八樓有單位火燭，消防響火燭單位同層救出一個三十幾歲嘅菲律賓籍女子，佢吸入濃煙唔舒服，報稱頭暈同氣促，送去鏡湖醫院；又響十一樓救出一個四個月大嘅臊孲，表面冇睇到傷痕，臊孲響媽媽陪住之下送院檢查。消防話，梯車響外圍開咗兩支喉筆救火，重有隊員入去單位開喉灌救，消防初步懷疑係響單位騎樓嘅電爐電源壞咗搞成。
2017年6月29號朝早九點左右，東華新邨第二座四樓一個單位火燭，同一層樓嘅住戶睇到有單位入面有煙冒出同傳出燒燶味所以打電話報警。由於火燭大廈隔離就係消防局黑沙環行動站，消防員迅速去到現場，已經有十幾個住戶自行疏散到大廈出面。消防員鎖定懷疑發生火燭單位，利用工具爆開單位嘅鐵閂同木門，發現廚房有煙冒出，響廚房出面發現一個八十幾歲嘅阿伯半茂響地下，佢吸入濃煙唔舒服，立即送到山頂醫院治理，送院嗰時清醒，情況穩定。消防員響救人嘅同時，亦響地下同四樓分別駁消防喉到着火廚房入面嘅廚櫃射水灌救，迅速將火救熄，搬走廚房入面被火燒過嘅石油氣罐到大廈出面，通知石油氣公司回收有關石油氣罐。之後消防員調查着火原因，見到廚房一個廚櫃燒爛，波及廚房入面其他廚具。消防員同阿伯了解發生咩事，阿伯話響廚房嘅半自動洗衣機壞咗，所以自己整緊，想用石油氣爐開火燒斷洗衣機電線嗰時，搞到廚櫃着火。據了解，兩公婆住響到，冇仔女，唔知損失同維修要使幾錢。
Pandas

Pandas 係 Python 程式語言用嘅一個函式庫，專門用嚟做數據操作以及分析數據嘅。
惠特尼峰

惠特尼峰係美國本土最高嘅山，海拔4,421公尺，屬內華達山脈一部份，喺加利福尼亞州中東部。
泰豐新邨

泰豐新邨響澳門半島花地瑪堂區看台街、巴波沙大馬路同亞馬喇土腰，係屬於房屋局嘅經濟房屋。

背景
2012年12月15號晚黑十點半，泰豐新邨有四十幾戶響大廈天井聚集，重曾經同大廈管理公司人員理論。泰豐新邨大廈管理委員會響11月冇通知住戶嘅情況下，修改訂立託管方式，只係十一月維修支出費就去到十四幾萬，扣除車位同舖位之類嘅收入，重超支成五萬幾蚊，損失就轉嫁畀住戶，響之前曾經同房屋局反映，但係冇正面回應。

意外
2017年1月22號，泰豐新邨地庫垃圾房火燭，大約一百個住戶自行疏散到地面，冇人受傷。消防到場之前，火警已經由管理員用大廈入面嘅消防喉救熄，經過調查，發現垃圾房嘅垃圾桶入面曾經燒過冥鏹，懷疑係有人留底未整熄嗮嘅冥鏹搞成，垃圾筒燒著之後，啲煙由啲㝫去到大廈唔同樓層。
消費降級

消費降級係大約2017年前後喺中國出現嘅經濟現象。消費降級係一個相對於消費升級嘅消費者行為，消費降級嘅特點就係啲人買近似產品嘅時候，會傾向去買嗰啲平啲嘅產品，即使呢啲平啲嘅產品喺品質上、體驗上、品味上有一定嘅差異。
喺2018年12月20號，「消費降級」當選成為中國嘅2018年度十大新詞語之一（2018年度十大新詞語係：進博會、直播答題、信聯、政治站位、限競房、消費降級、中國農民豐收節、貿易霸凌、大數據殺熟、冰屏）。

乜嘢喺消費降級
「消費降級」嘅定義主要係指消費者降低消費體驗、個人要求同埋品味層次，轉而去消費嗰度低價商品嘅現象。「消費降級」好大程度上係因為經濟危機背景之下，居民收入少咗，消費能力低咗，有些人無錢去買佢哋原本買開嘅嘢，所以只能夠去買啲平啲嘅嘢。中國嘅官方媒體話，「消費降級」被賦予新嘅意義同特點，佢哋認為「消費降級」係喺唔降低消費品質嘅前提之下，選擇價格更低廉嘅產品嘅現象，佢哋又話咁樣係意味著消費者對消費嘅關注重點回歸到產品本身嘅實用價值、消費價格，係消費行為回歸理性嘅表現。典型例子就係中國嘅團購平台拼拼多興起，是消費降級一大例子，平台為消費者提供同質化商品，用低價去吸引用家。不過現實同理想有好大嘅落差，商家會用cutting corners嘅方法去贏價格戰，造成惡性競爭，結果係所謂嘅同質化商品會變成低劣嘅產品，最終會陷入低質競爭，變成商家同消費者兩敗俱傷嘅局面。

消費降級嘅原因
啲海外投資者同埋McKinsey原本估計中國經濟會喺2023年復甦，不過事與願違，原因係疫情嘅時候，好多中產嘅經濟能力都下降咗。現實係「消費降級」同「中產返貧」係一個互為因果嘅現象，中國喺武肺疫情之後，經濟復甦嘅力度唔足夠，令到內部消費降低，從而造成惡性循環。房價下跌、股市市場長期低迷、P2P暴雷、債券違約等都令到中產階層並成囊中羞澀，再無能力再好似以前咁樣消費。加上正如前總理李克強所講中國有「六億人月收入1000人民幣」，而且經濟下行、「中產返貧」之下，呢個數只會越嚟越多。
更重要嘅係消費信心下跌咗，消費信心下跌其實喺2022年底已經開始出現，當年消費信心指數由2022年年初嘅120左右跌到200年底嘅85左右。喺2024年初，淡江大學產業經濟學系專任教授蔡明芳認為，房地產嘅債務危機，已經重創咗中國消費嘅信心同埋中國嘅內需經濟。北大光華管理學院嘅報告亦都指出中國嘅「消費者信心指數」同埋「消費者預期指數」都係喺90以下，2023年10月嘅消費者就業預期指數更加跌到80.2，顯示出中國嘅消費者對未來嘅就業市場非常悲觀。
創發

創發（粵拼：cong3 faat3 | 英文：emergence），又叫湧現、突發、或者呈現，喺科學同哲學上係指一種現象，指一樣由好多部份組成嘅事物具有一啲佢組成部份冇嘅特性，而且呢啲特性源自組成部份之間嘅互動。好似係水噉，水喺化學上由氫（H）同氧（O）呢兩種化學元素組成，水喺正常溫度同壓力下處於液體狀態，而呢種特性係氫同氧都冇嘅（氫同氧喺正常溫度壓力下會呈氣體狀態）－水具有最少一樣「氫同氧唔具有嘅特性」，而呢樣特性源於氫原子同氧原子之間嘅互動。
創發呢個諗頭喺有關複雜系統嘅科學領域上好重要。例如係生命噉，生命具有好多創發性嘅特性，例如係曉繁殖同進化，而呢啲特性係 DNA 嘅組成粒子唔具有嘅，而呢個事實亦都意味住，齋靠物理學同化學研究生命嘅物理化學特性唔能夠完全噉了解生命－所以生物學呢個領域就有必要存在。

概論
群動：一大群雀鳥一齊飛嗰陣，成個雀群成一個幾何咁滯嘅形狀，但每隻雀都只係按「身邊同伴嘅位置」決定要點飛。
睇埋：複雜系統同生命
好多唔同科學領域都會提到創發嘅概念。
化學：化學物質都係由元素組成嘅；例如水嘅化學成份係 H2O，即係一氧化二氫，每粒水分子由兩粒氫原子（H）同一粒氧原子（O）組成，水喺正常溫度同壓力下處於液體狀態（事物嘅特性），而呢種特性係氫同氧都冇嘅（氫同氧喺正常溫度壓力下會呈氣體狀態；組成部份嘅特性）－水具有最少一樣「氫同氧唔具有嘅特性」，而且呢樣特性源於氫原子同氧原子之間嘅互動；噉就表示，齋靠思考氫同氧嘅特性唔能夠達致預測到水嘅特性。
生物學：動物學上有觀察到群動嘅現象，指當一大拃嘅動物個體一齊郁嗰時，每隻都會按周圍啲同伴嘅位置決定「跟住落嚟要點郁」，同時佢身邊嘅同伴又會用同樣嘅方法決定要點郁，最後成班動物一齊郁（個體之間嘅互動），形成個整體上嘅姿態（整體特性）－例子可以睇吓昆蟲、魚類同雀鳥成群一齊游或者飛嗰陣，成個群會形成有規律嘅形狀。
社會學：個體人（組成部份）之間嘅互動會形成各種社會現象（整體特性），例如响一座城市入面，每個人都會各自噉對「想搬去邊度住」做決策，每個人嘅決策取決於佢嘅入息同喜好等多個因素；跟住隨住時間過去，佢哋之間會互動－例如有兩個人爭買某間屋，或者兩個人爭同一份工，爭贏嗰個就入息提升可以去買或者租自己想要嘅住宅；如是者，最後成座城市形成咗個樓市局勢，呢個局勢都係個體人冇嘅特性，而且源自啲人之間嘅互動。
可以睇埋生命棋呢種出名嘅運算模型。
對於創發呢樣嘢，有物理學家就响 1972 年撰文噉講：
「
英文原文："At each level of complexity entirely new properties appear. Psychology is not applied biology, nor is biology applied chemistry. We can now see that the whole becomes not merely more, but very different from the sum of its parts."
粵文翻譯：喺每層複雜度，全新嘅特性都會出現。心理學唔係應用生物學（解：人由細胞組成，但人嘅行為唔可以齋靠對細胞嘅理解預測），生物學亦唔係應用化學（解：生物由粒子組成，但生物嘅行為唔可以齋靠對粒子嘅理解預測）。而家我哋可以見到整體唔淨只變得（啲嘢）多咗，仲變到有異於佢啲組成部份加埋。
」

強弱
有學者指，創發仲可以細分做兩種－弱創發同強創發，弱創發係指創發出嚟嗰樣特性係可以由啲組成部份嘅特性解釋嘅，而強創發係指創發出嚟嗰樣特性係冇得由啲組成部份嘅特性嚟解釋。
弱創發嘅概念承認到理論上有啲解釋途徑係由組成部份出發嘅，但可能實際上喺有意義嘅時間或者能源消耗下係好難攞嘢去計出；強創發直指呢種解釋途徑係嘸存在。
順帶一提，有學者覺得呢種分法係多餘。
理解

理解（粵音：lei5 gaai2）指一個腦（或者心靈）學識思考同運用一個概念嚟解難嘅心理過程。
生成式人工智能

生成式人工智能（取自英文：Generative AI）泛指用人工智能技術嚟創造新內容。生成式人工智能往往係分析大量嘅數據，學習資料嘅內在模式同結構，然後生成同數據類似嘅內容，即係例如畀人工智能讀取大量嘅畫作，然後叫佢產生新嘅畫作。除此之外，生成嘅內容仲可以包括文本、音樂、甚至源碼等。
生成式人工智能嘅一個顯著應用係大型語言模型（LLM），呢啲模型基於自然語言處理（NLP）技術，能夠生成自然語言。LLM 通過讀取大量文本數據，學識理解語言嘅語法、語義同上下文關係，能夠按用家入嘅提示（prompt）嚟產生散文以至詩歌等嘅作品。
Hugging Face

Hugging Face, Inc.係一間根據特拉華州公司法註冊，總部設喺紐約市嘅美國公司，佢哋開發用嚟建立機器學習應用程式嘅計算工具。佢最出名嘅係專為自然語言處理應用而開發嘅transformers軟件庫，同埋佢嗰個畀用戶分享機器學習模型同數據集並展示佢哋作品嘅平台。
2023年至2024年葡萄牙超級足球聯賽

2023年至2024年葡萄牙超級足球聯賽（英文：2023–24 Primeira Liga）係第90屆葡萄牙超級足球聯賽賽事。今屆葡超聯賽喺2023年8月11號開鑼。最後由士砵亭攞冠軍。

對賽成績
資料來源：Liga Portugal顏色：藍色：主隊贏咗；黃色：打和；紅色：客隊贏咗。
達斯泰特體育會

達斯泰特體育會（英文：SV Darmstadt 98）係德國達斯泰特一間職業足球球會，依家踢緊德國乙組足球聯賽。